Între 15 şi 24 martie 2019, are loc cea de-a XII-a ediţie a Festivalului Internaţional de Documentar şi Drepturile Omului One World România, în şase spaţii din centrul Capitalei.



Programul include documentare ale unor cineaşti consacraţi prin filmele lor de ficţiune, precum Radu Jude ("Cele două execuţii ale mareşalului"), Dana Bunescu sau Răzvan Rădulescu ("Evropa" - work-in-progress). Scurtmetrajul "Cele două execuţii ale mareşalului" realizat de Radu Jude, care va fi proiectat pe 16 şi 24 martie împreună cu documentarul "Bisbee '17", "demitizează" personalitatea mareşalului Ion Antonescu, punând în paralel secvenţa execuţiei filmată de Sergiu Nicolaescu pentru "Oglinda" şi filmarea de arhivă care a stat la baza reconstituirii, explică organizatorii într-un comunicat transmis AGERPRES.



La proiectul "Evropa", Dana Bunescu şi Răzvan Rădulescu lucrează cu materiale filmate de cinci studenţi la film din Germania, care, iniţial, au vrut să documenteze protestele de pe Maidanul ucrainean şi apoi au pornit într-o călătorie către Cernobîl. Fragmentul din "Evropa" va fi prezentat de cei doi realizatori pe 23 martie, la ARCUB. Filmul Adinei Pintilie "Touch me not" va fi lansat oficial în cinematografele din România în cadrul festivalului One World Romania.



Din festival nu vor lipsi filme ale unor realizatoare deja experimentate precum Mona Nicoară ("Distanţa dintre mine şi mine") şi Alexandra Gulea ("Valea Jiului - Note"). Totodată, va fi prezentat un fragment din filmul la care lucrează Andrei Ujică - "Things We Said Today". În cadrul festivalului vor fi prezentate şi filme ale unor realizatori aflaţi la început de carieră: "Timebox" de Nora Agapi pe 19 martie, la Pavilion32, şi pe 21 martie la Cinema Eforie şi "John 746", de Ana Vîjdea.



Organizatorul evenimentului este Asociaţia One World Romania, sprijinită de Administraţia Fondului Cultural Naţional, Centrul Naţional al Cinematografiei, Primăria Capitalei prin, ARCUB - Centrul Cultural al Municipiului Bucureşti, UNHCR - Agenţia ONU pentru Refugiaţi, Reprezentanţa Comisiei Europene în România, Uniunea Cineaştilor din Romania, DACIN-SARA, Organizaţia Internaţională pentru Migraţie, Institutul Cultural Român, Institutul de Investigare a Crimelor Comunismului şi Memoria Exilului Românesc, Consiliul Naţional pentru Combaterea Discriminării, RoAid - Agenţia de Cooperare Internaţională pentru Dezvoltare, potrivit festival-oneworld.ro.



Precedenta ediţie a Festivalului Internaţional de Documentar şi Drepturile Omului One World România a avut loc în perioada 16-25 martie 2018, la Bucureşti. În cele zece zile de festival, au fost prezentate peste 70 de documentare în opt cinematografe şi locaţii partenere din Bucureşti. Printre temele abordate de peliculele proiectate în cadrul festivalului s-au numărat adaptarea educaţiei la rigorile secolului al XXI-lea, reformularea politicilor care privesc persoanele LGBTQ sau tratamentul acordat refugiaţilor de statele europene.



Prima ediţie a Festivalului de film documentar dedicat drepturilor omului, One World Romania a avut loc între 27 mai şi 1 iunie 2008, la Bucureşti. Pe parcursul celor cinci zile ale festivalului, organizat de Centrul Ceh, au fost prezentate 44 de documentare din 20 de ţări, în cinci locaţii din Bucureşti: Centrul Ceh, Centrul Cultural al Republicii Ungare, Cinemateca Eforie, Cinema Union şi Muzeul Ţăranului Român.



Cu acel prilej, organizatorii şi-au propus să prezinte informaţii echilibrate şi complexe despre problemele de încălcare a drepturilor omului. Categoriile tematice ale primei ediţii a festivalului au fost: "Globalizarea în acţiune", "(Nici) o scăpare?", "Dictaturi ale secolului XXI", "În căutarea unei identităţi", "Copii în lumea noastră", "Condiţia femeii", "Credinţa mea cea de toate zilele", "Justiţie - cu sau fără" şi "Documentare pentru copii" (categorie specială programată de ziua copilului - 1 iunie). AGERPRES/(Documentare - Horia Plugaru, editor: Liviu Tatu, editor online: Adrian Dădârlat)